સૌથી પહેલો મઝાનો ટહૂકો કર્યો ‘રાજુલનું મનોજગત’ દ્વારા ફિલ્મ રીવ્યુથી પંકાયેલા રાજુલબેન કૌશિકે. એમના વૈવિધ્યસભર અને રસાળ ”શબ્દની સંગે સાહિત્યનો રંગ” માણવાનો એક લહાવો મળ્યો. પછી હાથમાં રંગ, સુગંધથી સુસજ્જ કલમનું કમંડળ લઈને આવ્યા નેટવિશ્વમાં જાણીતા અને ભાષાના કસબી જુગલકિશોરભાઈ. પંચામૃત જેવા પાંચ પત્રોની પ્રસાદી પછી, ‘વિશ્વપ્રવાસીની’ પ્રીતિ સેનગુપ્તા પધાર્યાં. પછી તો વિશ્વના ખૂણેખૂણેથી વાચકોનો પ્રતિસાદ મળતો ગયો તો માનવંતા અન્ય લેખકો પણ આનંદપૂર્વક અમારા આમંત્રણને માન આપી પત્રો પાઠવતા ગયા. આમ, ધીરે ધીરે “હમ ચાર હી ચલે થે જાનિબે મંઝિલ મગર, લોગ સાથ આતે હી ગયે, કારવાં બનતા ગયા”.